Torpedostation Hørup Klint ligger på Als overfor Kegnæs. Den oprindelige torpedostation blev etableret i 1906 og fungerede som tysk torpedoindskydningsstation under 1. verdenskrig indtil 1918. 1917 nedlagde marinen Ballebro-Torpedostation, og den ledende flådeofficer blev forflyttet til Hørup Klint. Der var 4 skydebaner. 500m, man skød over mod Kegnæs 3000m endte i Lille Hav ved Drejet. 5000m og 11000m gik tværs over Flensborg Fjord og havde skive i Langballigau. Under 2.verdenskrig blev bygningerne i den tidligere tyske torpedostation rømmet og anlægget indrettet til forsøgsstation for den tyske krigsmarine. Her foregik mange eksperimenter med radar og infrarødt udstyr. Da krigen sluttede, lå der 8 ubåde ved Torpedostation Hørup Klint ved Høruphav. Den 5. maj 1945 sænkede besætningen ubådene. 2 stk. i Lillehav sydøst for Hørup Klint, 6 stk. længere ude mellem Kegnæs og Sønderskoven på Als. De 8 sænkede ubåde blev efter 2. verdenskrig sprængt, og resterne solgt som skrot. Efter krigen blev bygningerne anvendt til flygtningelejr, den største i Sønderjylland med over 1000 flygtninge. I 1958 blev området overtaget af en lokal produkthandler og benyttet i forbindelse med fjernelse af de sænkede ubåde samt dumpet ammunition. Til brug ved demontering af ammunition blev der bygget nogle gasbetonbunkers ind i klinten. Disse bunkers er det eneste, der er tilbage med tilknytning til den gamle torpedostation, idet alle andre bygninger blev nedrevet i 1970´erne og området udlagt til villakvarter.